Avainsanat

Tiivistelmä



Avainsanat

1. EHTY – Terästeollisuuden tuki – Kuudennen terästeollisuuden tukisäännöstön 6 artiklan 5 kohdassa säädetty määräaika, jonka kuluessa komission on tehtävä päätös tuen hyväksyttävyydestä – Määräaika, jonka päättymisestä ei seuraa toimivallan menettäminen

(Yleispäätöksen N:o 2496/96 6 artiklan 5 kohta)

2. EHTY – Terästeollisuuden tuki – Tukihankkeiden tutkintamenettely – Komission velvollisuudet – Lopullisen päätöksen tekeminen kohtuullisessa ajassa

(Yleispäätöksen N:o 2496/96 6 artikla)

3. Toimielinten säädökset, päätökset ja muut toimet – Perustelut – Perusteluvelvollisuuden laajuus – EHTY:n perustamissopimuksen nojalla tehty päätös

(HT 4 artiklan c alakohta ja HT 15 artikla)

4. EHTY – Tuki – Tuen käsite – Tuen käsitteen piiriin kuuluu julkisviranomaisten tietyille yrityksille myöntämä verovähennys

(HT 4 artiklan c alakohta ja HT 67 artikla)

5. EHTY – Tuki – Tuen käsite – Tuen käsitteeseen kuuluvat toimenpiteet, joilla pyritään kansainvälisen kaupan edistämiseen tukemalla investointeja ulkomaille

(HT 4 artiklan c alakohta)

6. EHTY – Tuki – Tuen käsite – Vaikutuksella jäsenvaltioiden väliseen kauppaan tai kilpailuun ei ole merkitystä

(HT 4 artiklan c alakohta)

7. EHTY – Tuki – Komission antama hyväksyntä – Yksittäistapausta koskevalla päätöksellä annettava hyväksyntä – Edellytys – Kyseessä olevan jäsenvaltion etukäteen esittämä pyyntö

(HT 95 artikla)

Tiivistelmä

1. Terästeollisuuden kuudennen tukisäännöstön, jonka mukaan jäsenvaltio voi laillisesti toteuttaa tukitoimenpiteen ainoastaan komission nimenomaisen päätöksen nojalla, 6 artiklan 5 kohdassa säädettyä kolmen kuukauden määräaikaa kyseisen päätöksen tekemiselle ei voida pitää määräaikana, jonka päätyttyä toimivaltaa ei enää ole ja jonka päätyttyä komissio ei voi enää ratkaista tällaisen ehdotetun tukitoimenpiteen yhteensoveltuvuutta EHTY:n perustamissopimuksen kanssa.

Kun otetaan huomioon se yleinen asiayhteys, johon kolmen kuukauden määräaika liittyy, sekä määräajalla tavoiteltu päämäärä, sellaisessa tilanteessa, jossa komissio ei olisi tehnyt päätöstä tässä määräajassa, jäsenvaltio ei voisi toteuttaa kyseistä tukitoimenpidettä eikä se toisaalta voisi saada komissiolta lupapäätöstä tämän aloittamassa menettelyssä. Tällainen tilanne olisi valtiontukia koskevien sääntöjen asianmukaisen toimivuuden vastaista, koska komission lupa voitaisiin mahdollisesti saada ainoastaan tukisäännöstön mukaisesti aloitetun uuden menettelyn päätteeksi, minkä seurauksena komission päätöksenteko viivästyisi ilman, että kyseinen jäsenvaltio saisi lisätakeita.

(ks. 50 ja 51 kohta)

2. Sen jälkeen kun komissio aloittaa terästeollisuuden kuudennessa tukisäännöstössä säädetyn tukihankkeiden tutkintamenettelyn, sen on hyvän hallinnon periaatteen mukaisesti tehtävä lopullinen päätös kohtuullisessa määräajassa siitä, kun se vastaanottaa kyseessä olevan jäsenvaltion, asianosaisten ja mahdollisesti muiden jäsenvaltioiden esittämät huomautukset. Tutkintamenettelyn liian pitkä kesto on nimittäin omiaan vaikeuttamaan kyseisen valtion mahdollisuuksia osoittaa vääriksi komission väitteet ja perustelut ja siten omiaan loukkaamaan puolustautumisoikeuksia.

Hallinnollisen menettelyn keston kohtuullisuutta on arvioitava tapauskohtaisesti ja arvioinnissa on otettava huomioon muun muassa asiayhteys, komission käyttämät eri menettelyvaiheet, asianosaisten toiminta menettelyn aikana, asian vaikeusaste sekä asian merkitys eri osapuolille.

(ks. 52 ja 53 kohta)

3. HT 15 artiklassa edellytettyjen perustelujen on oltava kyseessä olevan toimenpiteen luonteen mukaisia ja niistä on selkeästi ja yksiselitteisesti ilmettävä riitautetun toimenpiteen tehneen yhteisön toimielimen päättely siten, että niille, joita toimenpide koskee, selviävät sen syyt ja että yhteisöjen tuomioistuimet voivat valvoa toimenpiteen laillisuuden. Perusteluissa ei tarvitse esittää kaikkia asiaan liittyviä tosiseikkoja ja oikeudellisia seikkoja koskevia yksityiskohtia, koska tutkittaessa sitä, täyttävätkö päätöksen perustelut HT 15 artiklan vaatimukset, on otettava huomioon päätöksen sanamuodon lisäksi myös asiayhteys ja kaikki asiaa koskevat oikeussäännöt.

(ks. 73 kohta)

4. HT 4 artiklan c alakohdassa tarkoitetun ”tuen” käsitteen alaan kuuluvat välttämättä sellaiset edut, jotka on myönnetty suoraan tai välillisesti valtion varoista tai joista aiheutuu lisäkustannuksia valtiolle tai valtion tätä tarkoitusta varten osoittamille tai perustamille elimille ja HT 67 artiklassa, jonka 2 kohdan ensimmäisessä luetelmakohdassa määrätään tilanteista, joissa annetaan komissiolle mahdollisuus sallia jäsenvaltioiden HT 4 artiklasta poiketen myöntää tukia, ei erotella hiilen ja teräksen toimialojen erityisiä tukia ja sellaisia tukia, joita sovelletaan mainituilla toimialoilla ainoastaan yleisemmän toimenpiteen vaikutuksesta.

Tästä seuraa, että toimenpide, jolla viranomaiset myöntävät tietyille yrityksille verohelpotuksen, jolla sen edunsaajat asetetaan taloudellisesti edullisempaan asemaan kuin muut verovelvolliset, on HT 4 artiklan c alakohdassa tarkoitettua valtiontukea.

(ks. 91, 92 ja 116 kohta)

5. Valtiontukien osalta ei myöskään tehdä eroa niiden syiden tai tavoitteiden perusteella, vaan ne määritellään niiden vaikutusten perusteella. Täten se seikka, että kansallisilla toimenpiteillä pyritään toteuttamaan kauppa- tai teollisuuspolitiikan tavoitteita, kuten kansainvälisen kaupan edistämistä tukemalla investointeja ulkomaille, ei riitä siihen, että mainitut toimenpiteet jäisivät välittömästi HT 4 artiklan c alakohdan mukaisen tuen määritelmän ulkopuolelle.

(ks. 125 kohta)

6. Katsoakseen, että kansalliset toimenpiteet kuuluvat HT 4 artiklan c alakohdassa määrätyn valtiontukia koskevan kiellon soveltamisalaan, komissiolla ei ole velvollisuutta osoittaa, että näillä toimenpiteillä on vaikutusta jäsenvaltioiden väliseen kauppaan tai kilpailuun, toisin kuin EY:n perustamissopimuksen mukaisten asioiden yhteydessä.

(ks. 129 kohta)

7. Järjestelmä, jossa sallitaan poikkeuksellisesti hiili- ja teräsmarkkinoiden hyvän toimivuuden kannalta tarpeellisten tukien myöntäminen, edellyttää sisäisen rakenteensa mukaisesti komission tekemän yksittäispäätöksen yhteydessä sitä, että kyseessä oleva jäsenvaltio pyytää komissiota ryhtymään HT 95 artiklassa määrättyyn menettelyyn ennen kuin komissio on tutkinut tuen tarpeellisuuden perustamissopimuksen tavoitteiden saavuttamisen kannalta.

(ks. 153 ja 155 kohta)